‘Spesialiseenhede nodig vir transitorooftogte’Die toneel van ‘n transitorooftog in Boksburg in Mei 2018. Foto: Verskaf Onafhanklike spesialiseenhede sal gevestig moet word om die vlaag van transitorooftogte in die land hok te slaan, meen Ian Cameron, AfriForum se hoof van veiligheid. Dit volg ná die soveelste transitovoertuig Woensdagaand op die N3-snelweg naby die Marlboro-afrit in Johannesburg geteiken is. ŉ Veiligheidswag is tydens dié voorval geskiet. Die voorval kom kort op die hakke van nog ŉ transitorooftog wat Maandagoggend by die Jabulani-winkelsentrum in Soweto plaasgevind het en ŉ rooftog waartydens ŉ Fidelity-geldwa Sondag by die Southdale Mall in die suide van Johannesburg geteiken is. Slegs drie dae vantevore is ŉ G4S-geldwa op die N4 in Silverton in Pretoria tussen Watermeyerstraat en Simon Vermootenweg beroof. Skade aan die veiligheidsvoertuig na ‘n transitorooftog in Johannesburg in Mei 2018. Foto: Verskaf Volgens Cameron was daar sedert die begin van die jaar reeds meer as 135 transitorooftogte in Suid-Afrika en word Gauteng die ergste hierdeur geraak. “Dit is werklik kommerwekkend dat polisielede in verskeie transitorooftogte in hegtenis geneem is en vervolg word. ’n Spesialiseenheid is dus al manier om te verseker dat hierdie tipe misdaad uitgeroei word,” sê Cameron. “Politieke inmenging uit ANC-geledere het verder ’n invloed op die swak gehalte van sekere beamptes in die polisiediens.” Hierdie kwessie kan volgens Cameron nie slegs voor die polisie se deur gelê word nie – die Nasionale Vervolgingsgesag (NVG) dra ook skuld. “Transitorowers is professionele misdadigers; hulle weet presies waarmee hulle besig is en is opgelei. Hulle moet derhalwe doeltreffend vervolg word.”